**Încă mai sunt!**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A mai rămas o brumă de cultură

În ţara asta plină de frumos!

Doar că sunt unii încărcaţi de zgură

Ce vor să o arunce cât mai jos.

Nu le-au ajuns pădurile tăiate

Din munţii ce-au rămas acum pustii!

Acei cu minţile ,,prealuminate”

Nu-şi mai coboară ochii spre câmpii!

În drumul lor croit pe nedreptate

Şi-au făurit cu timpul legea lor.

De ce să te mai zbaţi pentru o carte

Când fără ajungi slugă mai uşor?!

Când unii au averi nemăsurate

Făcute doar din vârfuri de condei,

Stai şi te-ntrebi mâncând răbdări uscate:

De ce nu poţi s-ajungi şi tu ca ei?!

Iar dacă vrei să-ţi mai îneci năduful

Ce-ai adunat în ani de neuitat,

Se găsesc alţii să-ţi mai dea cu ciuful

Strigând în cor că eşti necultivat.

Şi când te laşi captiv de vreo lectură

Ce-i pusă la-ndemână pentru toţi,

Te pricopseşti cu-n vraf de incultură

Scrisă de mâini şcolite printre hoţi.

Dar mai sunt poate oameni de cultură

Ce vor sădi iar viaţă în pustiu!

Vor şti s-adune bob lângă strânsură

Pe-acest pământ încă bogat şi viu.